KIRJALLINEN KYSYMYS P-0291/03 esittäjä(t): Giuseppe Pisicchio (PPE-DE) komissiolle. Laiton maahanmuutto.



Virallinen lehti nro 280 E , 21/11/2003 s. 0046 - 0047



KIRJALLINEN KYSYMYS P-0291/03 esittäjä(t): Giuseppe Pisicchio (PPE-DE) komissiolle (3. helmikuuta 2003) Aihe: Laiton maahanmuutto - Joitakin päiviä sitten sattui jälleen useita ihmishenkiä vaatinut laittomaan maahanmuuttoon liittyvä tragedia Apulian rannikon edustalla. - Kaikki ovat surullisen tietoisia tästä uudenlaisesta orjuudesta, joka on yhtä tuottoisaa kuin salakuljetus ja joka on johtanut Pohjois-Afrikasta ja Lähi-idästä lähtöisin olevilla ihmisillä käytävään likaiseen kaupankäyntiin. Näiden Välimeren pohjoisrannikolle, erityisesti Apuliaan, Sisiliaan ja Calabriaan, saapuvien ihmisten toiveissa kangastaa eurooppalainen vapaus ja hyvinvointi. - Tieto laittomien maahanmuuttajien reiteistä ja toiminnan ennakoitavuus eivät ole toistaiseksi johtaneet toivottuihin tuloksiin eli Euroopan unionin toimielinten toteuttamiin asianmukaisiin ennaltaehkäisy- ja torjuntatoimiin. Tämä merkitsee sitä, että alueet, joilla laittomat maahanmuuttajat nousevat maihin, joutuvat vastaamaan seurauksista sekä kantamaan kaiken taloudellisen, sosiaalisen ja oikeudellisen vastuun. - On jälleen kerran syytä muistuttaa, että ilmiö kuuluu Euroopan unionin, eikä ainoastaan siirtolaisvirtojen kohteena olevien alueiden, toimivaltaan. Mihin toimiin komissio aikoo ryhtyä ongelman ratkaisemiseksi? Aikooko asiasta vastaava komission jäsen edistää niiden maiden asiasta vastaavien viranomaisten välistä yhteistyötä, joita siirtolaisilmiö eniten koskee, jotta voidaan luoda tehokkaampi strategia laittoman maahanmuuton hillitsemiseksi? António Vitorinon komission puolesta antama vastaus (27. helmikuuta 2003) Kuten komission vastauksessa Tannockin kirjalliseen kysymykseen E-3112/02(1) jo todettiin, komissio suhtautuu vakavasti meritse tapahtuvaan laittomaan maahanmuuttoon ja seuraa asiaa jatkuvasti. Neuvosto esitti 28. helmikuuta 2002 laajan suunnitelman toimenpiteistä, joilla pyritään torjumaan meritse tapahtuvaa laitonta maahanmuuttoa ja ihmiskauppaa(2) (Santiagon toimintasuunnitelma) ja 13. kesäkuuta 2002 laajan suunnitelman jäsenvaltioiden ulkorajojen yhdennetyn valvonnan täytäntöönpanosta(3). Ne perustuvat komission kyseisiä aiheita koskeviin tiedonantoihin. Suunnitelmissa mainittujen asiaa koskevien toimenpiteiden asianmukainen täytäntöönpano on ongelman kannalta olennaisen tärkeää. Komissio suhtautuu näin ollen myönteisesti jäsenvaltioiden viime aikoina Välimeren alueella aloittamiin yhteisiin toimenpiteisiin. Vuoden 2003 tammikuun lopussa käynnistettiin Espanjan johdolla operaatio, jolla pyritään valvomaan ja vähentämään meritse tapahtuvaa laitonta maahanmuuttoa Välimeren pohjoisrannikolle ja Kanarian saarille (operaatio Ulysses). Itäisellä Välimerellä aloitetaan Kreikan puheenjohtajuuskaudella Kreikan johtamana vastaavanlainen yhteisoperaatio, jolla pyritään tukemaan Välimeren alueen laittoman maahanmuuton torjuntaa (operaatio Triton). Komissio pitää meritse tapahtuvaa laitonta maahanmuuttoa edelleen erittäin tärkeänä kysymyksenä: Santiagon toimintasuunnitelman vaatimusten mukaisesti komissio on käynnistänyt soveltuvuustutkimuksen merirajojen valvonnasta. Siinä käsitellään myös oikeudellisia asioita, ja tarkoituksena on torjua meritse tapahtuvaa laitonta maahanmuuttoa ottaen huomioon unionin merirajojen moninaisuus ja jäsenvaltioiden kohtaamat monenlaiset ongelmat. Tutkimuksen tuloksia voidaan odottaa vuoden 2003 puolivälin vaiheilla. Jäsenvaltioiden toiminnan yhteensovittamisen parantamiseksi komissio kutsui koolle meritse tapahtuvaa laitonta maahanmuuttoa käsitteleviä asiantuntijakokouksia, jotka pidettiin 21. toukokuuta 2002 ja 27. syyskuuta 2002 ja joiden tarkoituksena oli hahmotella toimenpiteitä laittoman maahanmuuton estämiseksi ja torjumiseksi Välimeren alueella. Kokouksissa katsottiin, että yhteistyö yhteisön ulkopuolisten maiden kanssa on tehokkain ja menestyksekkäin tapa käsitellä meritse tapahtuvan laittoman maahanmuuton ongelmaa ja estää tulevia inhimillisiä tragedioita. Tätä tiedonvaihtoa ja koordinointia jatketaan vuonna 2003. Lisäksi oikeus- ja sisäasioiden pääosasto jatkaa toiminnan koordinointia komission sisällä. Tämä koskee kaikkia ulottuvuuksia tärkeässä työssä laittoman maahanmuuton ja siihen liittyvien häikäilemättömien rikollisverkostojen torjumiseksi. (1) EYVL C 155 E, 3.7.2003, s. 92. (2) http://www.eu-oplysningen.dk/upload/application/467e5cc2/08475en2.pdf. (3) http://europa.eu.int/abc/doc/off/bull/fi/200206/i1011.htm.